隔窗萤影灭复流, 北风微雨虚堂秋。 虫声竟夜引乡泪, 蟋蟀何自知人愁。 四时不得一日乐, 以此方悲客游恶。 寂寂江城无所闻, 梧桐叶上偏萧索。
葛衣沾汗功虽健, 纸扇摇风力甚卑。 苦热恨无行脚处, 微凉喜到立秋时。 竹轩静看蜘蛛挂, 莎径闲听蟋蟀移。 天外有山归即是, 岂同游子暮何之。
翠簟初清暑半销, 撇帘松韵送轻飙。 莎庭露永琴书润, 山郭月明砧杵遥。 傍砌绿苔鸣蟋蟀, 绕檐红树织蟏蛸。 不须更作悲秋赋, 王粲辞家鬓已凋。